EUROPA-KOMMISSIONEN Bruxelles, den 8.12.2016 COM(2016) 791 final MEDDELELSE FRA KOMMISSIONEN TIL EUROPA-PARLAMENTET, DET EUROPÆISKE RÅD OG RÅDET



Ottende rapport om omfordeling og genbosætning

x0009





1Indledning Den ottende rapport om omfordeling og genbosætning indeholder en opdatering af situationen set i forhold til den sidste rapport af 9. november og vurderer de tiltag, der er iværksat fra den 8. november 2016 til den 6. december (rapporteringsperioden) af alle relevante interessenter, for at leve op til de tilsagn, der er givet inden for rammerne af omfordelings- og genbosætningsordningerne. I lyset af det vedvarende og akut behov for at yde støtte til både Grækenland og Italien gentog Det Europæiske Råd på sit seneste møde den 20. og 21. oktober 2016 sin opfordring til at intensivere indsatsen yderligere for at fremskynde omfordelingen, navnlig af uledsagede mindreårige, og gennemføre de eksisterende genbosætningsordninger. Siden den 6. november 2016 er 1 883 personer ankommet til Grækenland. Det samlede antal migranter i Grækenland er øget sammenlignet med den foregående rapporteringsperiode og lå pr. 6. december på omkring 62 000 personer, heraf ca. 16 200 på øerne og ca. 45 800 på det græske fastland. Der er ankommet 9 395 personer til Italien siden den 5. november, hvilket er udtryk for en stigende tendens i forhold til 2015 (en stigning på 18 % sammenlignet med 2015). Der ankom også fortsat mange eritreere, som er den største gruppe, der kan komme i betragtning til omfordeling i Italien (der ankom i løbet af rapporteringsperioden 888 eritreere – svarende til 11,6 % af alle dem, der ankom – og de udgør den næststørste gruppe af migranter). I løbet af rapporteringsperioden er yderligere 1 237 personer blevet omfordelt, og det bringer det samlede antal af hidtil omfordelte personer op på 8 162 (6 212 fra Grækenland og 1 950 fra Italien). Som antaget i den syvende rapport var der i november en stigning i antallet af overførsler, idet 1 406 personer blev omfordelt – det hidtil højeste antal i en enkelt måned. Antallet af omfordelinger fra Italien (401) næsten fordoblede antallet af omfordelte personer i oktober og er til dato det højeste antal fra Italien, mens antallet af personer, der blev omfordelt fra Grækenland, for øjeblikket synes at have stabiliseret sig på ca. 1 000 pr. måned. Tallene viser en vedvarende positiv tendens. Efterhånden som hindringerne for omfordelingen gradvist fjernes, er tiden inde til, at alle medlemsstater bygger videre på de hidtidige fremskridt og yderligere intensiverer deres indsats for fortsat at øge de månedlige tilsagn om omfordeling og overførsler og sikre, at alle personer, der er berettiget til omfordeling i Italien og Grækenland, overføres senest i september 2017. Dette forudsætter en mere stabil indsats fra alle medlemsstaters side i form af et øget antal regelmæssige tilsagn og overførsler hver måned for at sikre, at der fra december 2016 mindst omfordeles 2 000 personer hver måned fra Grækenland og mindst 1 000 personer fra Italien, samt en fortsættelse af den gradvise stigning i de månedlige tilsagn og omfordelingsoverførsler. For så vidt angår genbosætning skrider gennemførelsen af konklusionerne fra juli 2015 om at genbosætte 22 504 personer fortsat godt frem i forhold til tidsplanen, idet 13 887 personer indtil videre er blevet genbosat, hvilket er mere end halvdelen af det aftalte antal. Siden den foregående rapport er et rekordstort månedligt antal på 2 035 personer fra primært Tyrkiet, Jordan og Libanon blevet genbosat. En del af genbosætningerne under denne EU-ordning bidrager desuden til at gennemføre den 1:1-mekanisme, der er fastsat i EU's og Tyrkiets erklæring. Siden startdatoen den 4. april er 2 761 personer fra Tyrkiet, herunder 544 siden den foregående rapport, blevet genbosat i EU og Norge inden for rammerne af denne mekanisme. 2Flytning 2.1Vigtigste begivenheder i løbet af rapporteringsperioden Kommissionen har fortsat arbejdet meget tæt sammen med de italienske og de græske myndigheder samt medlemsstaterne, EU-agenturer og andre parter på stedet for at finde løsninger på de hindringer, man primært er stødt på på operationelt plan. Dette burde føre til mere regelmæssige og hurtigere overførsler for at nå op på månedlige gennemsnit, som vil gøre det muligt at overføre alle de personer, der er berettiget til omfordeling, senest i september 2017. I Grækenland ligger asyltjenestens registreringskapacitet for ansøgere fra nationaliteter, der er berettiget til omfordeling, på 175 pr. dag eller ca. 3 500 pr. måned. Ved udgangen af januar 2017 skulle 87 % af de forregistrerede ansøgere af nationaliteter, der er berettiget til omfordeling, efter planen være registreret. Registreringen skal afsluttes inden udgangen af 2017. Derefter er det sandsynligt, at antallet af personer, der bliver omfattet af omfordelingsordningen, falder. På grundlag af dette og den aktuelle omfordelingsrate (der har stabiliseret sig på 1 000 overførte personer pr. måned) mener Kommissionen, at omfordelingstempoet skal øges for at sikre en smidig omfordelingsproces og undgå en uholdbar ophobning af sager. Pr. december 2016 bør medlemsstaterne omfordele mindst 2 000 personer pr. måned. Dette antal bør gradvist øges til mindst 3 000 omfordelingsoverførsler pr. måned pr. april 2017. Inden da vil de fleste ansøgere om omfordeling være blevet registreret og være klar til omfordeling. Derfor vil et sådant øget tempo være nødvendigt for at undgå lange ventetider for ansøgerne og risici for sekundære bevægelser og bidrage til så vidt muligt at overholde de frister for omfordelingsprocedurerne, der er fastsat i rådsafgørelserne. Otte medlemsstater og to associerede lande gav tilsagn om ca. 1 560 pladser i november, og 13 medlemsstater og to associerede lande gennemførte mere end 1 000 omfordelingsoverførsler. Det er derfor muligt at nå målene, forudsat at alle medlemsstater giver tilsagn og foretager overførsler på stabil månedlig basis (med de medlemsstater, der allerede gør det, som forbillede).

I Italien var omfordelingsraten i november den højeste nogensinde siden starten af processen. Dette viser, at de bestræbelser, som Kommissionen, de italienske myndigheder, medlemsstaterne og de associerede lande, EU-agenturerne og andre partner udfører på stedet, bærer frugt. December forventes at føre til en stigning i antallet af omfordelingsoverførsler (med mere end 600 planlagte omfordelingsoverførsler). Denne tendens skal dog styrkes. Antallet af ansøgere om omfordeling fortsatte med at stige, og ifølge oplysninger fra det italienske indenrigsministerium befinder der sig for øjeblikket mellem 5 300 og 5 800 eritreere i Italien, som muligvis vil ansøge om omfordeling. I betragtning af antallet af registrerede ansøgere, der venter på at blive omfordelt (i nogle tilfælde i næsten seks måneder), tendensen i migrationsstrømmene og andelen af eritreere (ca. 12 % af migrationsstrømmen og i gennemsnit 1 800 pr. måned), mener Kommissionen, at medlemsstaterne for at nå op på et bæredygtigt omfordelingstempo pr. december 2016 bør omfordele mindst 1 000 ansøgere pr. måned og gradvist øge dette antal til mindst 1 500 omfordelingsoverførsler pr. måned senest i april 2017. For at nå dette mål vil Italien på den ene side skulle øge antallet af medarbejdere, der behandler ansøgninger i Dublinenheden, og på den anden side bør flere medlemsstaterne deltage i omfordeling fra Italien, samtidig med at deres bidrag i form af tilsagn og omfordelingsoverførsler pr. måned bør være mere stabilt, sådan at alle medlemsstater giver tilsagn og foretager omfordeling på en regelmæssig månedlig basis (i november 2016 gav to medlemsstater og to associerede lande tilsagn om mere end 850 pladser, og fire medlemsstater og ét associeret land omfordelte ca. 400 personer). De ordninger, der er indgået med Europol for at lette yderligere, ekstraordinære sikkerhedsinterview, blev drøftet på forbindelsesofficerernes møde den 25. november 2016 i Rom og blev operationelle den 1. december 2016. Denne specifikke arbejdsgang er også blevet inkorporeret i omfordelingsprotokollen for Italien, der efterfølgende vil blive delt med medlemsstaterne og de associerede lande. Denne positive udvikling med hensyn til fjernelse af de resterende flaskehalse i proceduren bør bane vej for, at flere medlemsstater kan blive aktive i Italien, og for opfyldelsen af de månedlige mål. Antallet af uledsagede mindreårige, der ankom til Italien, fortsatte med at stige (24 595 siden begyndelsen af januar og frem til den 2. december 2016, herunder 3 714 eritreere, 200 syrere, 384 irakere og 13 yemenitter), idet de fleste mindreårige rejste alene. Det græske nationale center for social solidaritet oplyser, at 2 300 uledsagede mindreårige pr. 17. november anslås at befinde sig i Grækenland. Som allerede anført blev der ved den meget omfattende forregistrering i Grækenland identificeret 1 225 uledsagede mindreårige, hvoraf 48 % (ca. 588 personer) tilhører en af de nationaliteter, der er berettiget til omfordeling (36 % syrere og 12 % irakere). 377 ud af de 501 uledsagede mindreårige, der er berettiget til omfordeling, og som er blevet fuldt registreret i Grækenland, er "børn, der er blevet adskilt fra deres forældre," og kun 124 er mindreårige, som befinder sig helt på egen hånd i Grækenland. Sidstnævnte kategori er den, der oplever flest problemer med omfordeling. Endvidere er 326 af de 501 uledsagede mindreårige 16 eller 17 år gamle. Det samlede antal omfordelte mindreårige i denne rapporteringsperiode var på 24, hvorved det samlede antal omfordelte uledsagede mindreårige nåede op på 172 (71 mindreårige, der rejser alene, og 101 mindreårige, der er blevet adskilt fra deres forældre). Dette antal dækker primært omfordelingsoverførsler fra Grækenland, da der i Italien ikke er blevet omfordelt nogen uledsagede mindreårige, der rejser alene, og kun et barn, der var blevet adskilt fra sine forældre, blev omfordelt til Nederlandene i november 2016. I rapporteringsperioden udviklede Det Europæiske Asylstøttekontor (EASO) en ny sårbarhedsformular med henblik på bedre at kortlægge medlemsstaternes kapacitet til at omfordele de forskellige kategorier af uledsagede mindreårige. Derudover gik et særligt møde, der blev holdt mellem forbindelsesofficererne i Grækenland den 11. november 2016, ud på bedre at forstå hindringerne for omfordelingen af uledsagede mindreårige fra Grækenland og finde løsninger. Dette møde lå i forlængelse af drøftelserne om uledsagede mindreårige på det syvende forum vedrørende genbosætning og omfordeling. Det blev på mødet konkluderet, at der var behov for at forbedre gennemsigtigheden og kommunikationen mellem Grækenland og de medlemsstater, der deltager i omfordelingen, for så vidt angår typen af de uledsagede mindreårige, der skal omfordeles, resultatet af vurderingen af barnets tarv og de juridiske begrænsninger i den medlemsstat, der deltager i omfordeling, for modtagelsen af bestemte kategorier af uledsagede mindreårige. Italien gør også en ekstra indsats for at lette omfordelingen af uledsagede mindreårige, men det er stadig nødvendigt at udvikle en særlig procedure, for at omfordelingen af uledsagede mindreårige, der rejser alene, kan blive til virkelighed. Kommissionen vil fortsat arbejde tæt sammen med den græske asyltjeneste, de italienske myndigheder, medlemsstaternes forbindelsesofficerer, FN's Højkommissariat for Flygtninge (UNHCR), EASO og Den Internationale Organisation for Migration (IOM) om at udforme praktiske ordninger, som vil lette og fremskynde omfordelingen af uledsagede mindreårige. 2.2Tiltag i de medlemsstater, der deltager i omfordelingsordningen Fra den 8. november til den 6. december blev der omfordelt yderligere 1 237 personer, heraf 836 fra Grækenland og 401 fra Italien. Tyskland, Frankrig, Nederlandene og Portugal foretager på månedlig basis omfordelinger fra både Italien og Grækenland. Det ser ud til at Schweiz og Norge også agter at foretage månedlige overførsler fra begge lande. Endvidere fortsatte Estland, Irland, Letland, Litauen og Rumænien med at foretage månedlige overførsler fra Grækenland. Andre medlemsstater deltager mere uregelmæssigt, idet de overfører personer hver anden eller tredje måned. De første omfordelinger fra Grækenland til Norge fandt sted i rapporteringsperioden. Ordninger, hvori Europol deltager som formidler af sikkerhedskontroller (ved at gennemføre yderligere, ekstraordinære sikkerhedskontroller, herunder et interview, hvis det er berettiget) forventes at tilskynde andre medlemsstater til at tage aktivt del i omfordeling fra Italien. Hertil kommer, at der er planlagt mindst 827 omfordelingsoverførsler indtil den 20. december fra Grækenlandog 617 fra Italien. Frankrig er det land, der hidtil har omfordelt flest ansøgere (2 373), efterfulgt af Nederlandene (1 098) og Finland (901). Medlemsstater med lavere tildelinger (såsom Estland, Letland, Litauen, Malta eller Finland) er på vej til at opfylde deres forpligtelser. Tiltag, der skal afhjælpe det begrænsede antal tilsagn: I rapporteringsperioden gav kun otte medlemsstater (Tyskland, Estland, Frankrig, Irland, Letland, Nederlandene, Portugal og Slovakiet) samt Schweiz og Norge 2 186 formelle tilsagn (885 formelle tilsagn til Italien og 1 301 til Grækenland). Det samlede antal formelle tilsagn fra de medlemsstater, der deltager i omfordelingen, ligger på 18 515 (5 839 til Italien og 12 676 til Grækenland). Der er behov for hurtigere fremskridt, mere stabilitet og aktiv inddragelse af alle medlemsstater for at sikre, at de alle på månedlig basis giver tilsagn om et tilstrækkeligt antal pladser til både Italien og Grækenland i overensstemmelse med de mål, der er omhandlet i afsnit 2.1, og med de medlemsstater og associerede lande, der allerede gør det, som forbillede. Tyskland, Frankrig, Nederlandene, Norge og Schweiz giver på månedlig basis tilsagn til både Italien og Grækenland. Endvidere giver Estland og Letland på månedlig basis tilsagn til Grækenland, og Finland, Litauen, Portugal, Rumænien og Slovenien giver tilsagn hver anden måned. Visse medlemsstater (Bulgarien, Kroatien, Den Tjekkiske Republik og Luxembourg) har imidlertid ikke givet noget tilsagn i mere end tre måneder. Østrig og Ungarn er fortsat de eneste to lande, der slet ikke har givet noget tilsagn eller foretaget nogen omfordeling. Siden april har Polen ikke gjort fremskridt med gennemførelsen af sine tilsagn og heller ikke givet tilsagn eller omfordelt nogen ansøgere. Derudover har Den Tjekkiske Republik ikke omfordelt nogen ansøgere siden august.

Tiltag, der skal nedsætte svartiden i forbindelse med omfordelingsanmodninger: I rapporteringsperioden har medlemsstaterne øget antallet af supplerende, ekstraordinære sikkerhedsinterview, hvilket har forlænget svartiden ud over det mål på ti arbejdsdage, der er fastsat i omfordelingsprotokollerne. Som nævnt i de foregående rapporter bør sikkerhedsinterview kun udføres i behørigt begrundede tilfælde og inden målet på 10 arbejdsdage. Medlemsstaterne skal forbedre deres behandlingskapacitet for at nedsætte svartiden. Det bør bemærkes, at godkendelsesraten for omfordelingsanmodninger er meget høj (ca. 93 %) til trods for det øgede antal sikkerhedsinterview, selv om der stadig er tilfælde, hvor godkendelsesraten kunne øges betydeligt. Nogle af disse afvisninger sker fortsat med begrundelser, der ikke er fastsat i rådsafgørelserne, såsom nationalitet (selv om den pågældende person tilhører en af de nationaliteter, der er berettiget til omfordeling). Begrundelserne for afvisninger skal også forbedres for at opfylde kravene i rådsafgørelserne. Udveksling af oplysninger er afgørende for Den Europæiske Unions sikkerhed. Derfor bør medlemsstaterne ikke afvise visse ansøgninger udelukkende med henvisning til sikkerhedsspørgsmål generelt. Det er af afgørende betydning at tackle dette spørgsmål på en sammenhængende måde både mellem Italien/Grækenland og den medlemsstat, der deltager i omfordelingen, og på EU-plan. For at tage hånd om flere medlemsstaters bekymringer med hensyn til udveksling af sikkerhedsrelaterede oplysninger har Europol stillet en dedikeret og sikker kommunikationskanal til rådighed for medlemsstaterne, så de på sikker vis kan angive deres begrundelser for at afvise omfordelingsanmodninger. Denne kanal er operationel fra den 1. december 2016. I Grækenland har det græske politi indført en national sikkerhedskorrespondance til fremsendelse af begrundelser for afvisninger. Kommissionen understreger endnu en gang muligheden for at udveksle fingeraftryk via politiets samarbejdskanaler med henblik på sikkerhedskontrol på nationalt plan, navnlig i tilfælde, hvor ansøgere mangler ID eller rejsedokumenter. Tiltag, der skal imødegå udfordringer vedrørende omfordeling af sårbare ansøgere, herunder uledsagede mindreårige: Tempoet i omfordelingen af uledsagede mindreårige er faldet i rapporteringsperioden. Dette skyldes de supplerende garantier, der kræves for overførsel af uledsagede mindreårige, som har ført til en procedure, der generelt varer længere end de to måneder, der er fastsat i rådsafgørelserne. Pr. 5. december er 24 uledsagede mindreårige (16 uledsagede mindreårige, der rejser alene, og 8 "børn, der er blevet adskilt fra deres forældre") blevet omfordelt fra Grækenland (til Luxembourg, Nederlandene, Norge og Finland), hvilket bringer det samlede antal omfordelte uledsagede mindreårige op på 172. De fleste uledsagede mindreårige er blevet omfordelt fra Grækenland, da kun ét barn, der er blevet adskilt fra sine forældre, er blevet omfordelt til Nederlandene, mens ingen uledsagede mindreårige, der rejser alene, er blevet omfordelt fra Italien. Tiltag, der skal fremskynde overførslen af ansøgere: Mens andelen af overførsler i forhold til antallet af godkendelser generelt har været meget stor (ca. 97 %) i de sidste måneder, eftersom flere medlemsstater deltager aktivt i ordningen, er forsinkelsen mellem godkendelsen hos den medlemsstat, der deltager i omfordeling, og den faktiske overførsel blevet større. Mens disse forsinkelser i nogle tilfælde skyldes yderligere kontroller, der udføres af medlemsstaterne efter godkendelserne, skyldes andre forsinkelser operationelle og logistiske problemer. Lande med større tildelinger såsom Tyskland eller Frankrig foretrækker at sende godkendelser for store grupper af ansøgere (400 eller 500) og foretrækker store enkeltoverførsler med charterfly, mens medlemsstater med små eller mellemstore tildelinger foretrækker mindre overførsler fordelt over måneden. Derudover anmoder nogle medlemsstater om flyvninger på meget specifikke ugedage og på specifikke tidspunkter. Disse forskelle og krav har navnlig i Grækenland en indvirkning på de sidste faser af omfordelingsproceduren, fra det tidspunkt, hvor de græske myndigheder har givet meddelelse, til organisering af sundhedstjek via IOM og kulturel orientering inden afrejsen. De komplicerer også logistikken i forbindelse med tilrettelæggelsen af overførsler. Det ville derfor være ønskeligt med større fleksibilitet fra de medlemsstater, der deltager i omfordelingen, både for så vidt angår godkendelser af mindre grupper og tilrettelæggelse af flyvninger. Endvidere måtte IOM udskyde en række overførsler, da nogle medlemsstater tilsyneladende ikke havde kapacitet til hurtigt at indlogere alle godkendte ansøgere om omfordeling. Medlemsstaterne skal sikre, at deres modtagelseskapacitet er tilstrækkelig til at indlogere omfordelte ansøgere. Tiltag, der skal styrke EASO's kapacitet til at støtte Italien og Grækenland: Den 8. november ændrede EASO's bestyrelse reglerne om godtgørelse af omkostninger for sagkyndige og tolke/oversættere, der deltager i EASO's operationelle støtteaktiviteter (afgørelse nr. 16 truffet af EASO's bestyrelse). Ændringerne har til formål yderligere at lette processen for udsendelse af medlemsstaternes eksperter. Med henblik på EASO's operationelle støtteaktiviteter er der blevet indført et mere effektivt standardsatssystem, der samler forskellige kategorier af specifikke omkostninger, som gør det muligt at udsende individuelle sagkyndige, der ikke er direkte ansat hos de nationale forvaltninger i medlemsstaterne, men som har relevant erhvervserfaring. Med hensyn til Grækenland iværksatte EASO inden for rammerne af sin operationelle hotspotplan den 11. november den ottende indkaldelse af sagkyndige, som skal udsendes til Grækenland. Det samlede behov for eksperter til støtte for omfordelingsordningen er fortsat 28. Indkaldelsen omfattede dog mere diversificerede profiler såsom sagkyndige med speciale i udelukkelse og Dublinsystemet samt ledende medarbejdere inden for registrering/sagsbehandlere, der skal sørge for aflastning i registreringsproceduren, foruden personer med erfaring i afsløring af forfalskede dokumenter. Nogle medlemsstater har spontant påtaget sig en forpligtelse til at besætte en række stillinger på længere sigt og automatisk søge efter en afløser, når en af deres eksperters udsendelse ophører, hvilket Kommissionen og EASO i høj grad påskønner. Det samlede antal sagkyndige, der er udsendt til Grækenland, er pr. 5. december 23 asyleksperter og 26 tolke. Ifølge den aktuelle planlægning vil der mangle 10 sagkyndige i ugen fra den 19. december og 17 sagkyndige i ugen fra den 26. december. Med hensyn til Italien har EASO anmodet om et samlet antal på 74 sagkyndige (hvoraf der er et akut behov for at udsende 26 for at dække perioden indtil udgangen af 2016). Pr. 5. december 2016 var der udsendt 50 asyleksperter og 42 kulturformidlere til Italien. Trods denne nylige positive stigning i antallet af udsendte eksperter er det utilstrækkeligt til at håndtere de mange personer, der ankommer, og som kan komme i betragtning til omfordeling, og det betydelige antal personer, der afventer registrering i Italien, og det er også et antal, der ligger under det antal sagkyndige, der er behov for i henhold til beredskabsplanen. Pr. 5. december har EASO modtaget 15 nyudnævnte eksperter fra medlemsstaterne som svar på indkaldelsen af eksperter af 11. november 2016.

Vigtigste anbefalinger til de medlemsstater, der deltager i omfordelingen Pr. december 2016 bør alle medlemsstater: opå månedlig basis give Italien og Grækenland tilsagn om og foretage omfordeling med henblik på at nå op på mindst 2 000 omfordelingsoverførsler pr. måned fra Grækenland og mindst 1 000 omfordelingsoverførsler pr. måned fra Italien oom nødvendigt øge deres kapacitet til behandling af omfordelingsanmodninger og nedsætte svartiden ved omfordelingsanmodninger for at opfylde det mål på ti arbejdsdage, der er fastsat i omfordelingsprotokollerne, samt øge deres modtagelseskapacitet, så de kan tage imod ansøgerne om omfordeling, herunder uledsagede mindreårige, i et omfang, der svarer til deres tildeling osende godkendelser i grupper på højst 50 personer, udvise fleksibilitet ved tilrettelæggelsen af flyvninger, undgå forsinkelser ved overførsler af ansøgere om omfordeling, der er blevet godkendt af medlemsstaterne, og øge forbindelsesofficerernes deltagelse i kulturorienteringsaktiviteter og informationsformidling osørge for fyldestgørende begrundelse for afvisninger og udveksle oplysninger om grundene til afvisninger gennem den sikre kanal, Europol stiller til rådighed, eller den nationale sikkerhedskorrespondance, som det græske politi tilbyder oudnævne eksperter som svar på EASO's forskellige indkaldelser, idet der sikres længere udsendelser og mere erfarne og specialiserede profiler. Pr. februar 2017 bør alle medlemsstater øge deres månedlige tilsagn om omfordeling og omfordelingsoverførsler til Italien og Grækenland proportionelt med deres tildeling med henblik på at nå op på mindst 3 000 omfordelingsoverførsler pr. måned fra Grækenland og mindst 1 500 omfordelingsoverførsler pr. måned fra Italien senest i april 2017. 2.3Grækenlands og Italiens tiltag, herunder væsentlige forhold fra køreplanerne Grækenland Tiltag, der skal fremskynde den græske asyltjenestes registrering og behandling af migranter og forbedre dens registreringskapacitet: Efter den meget omfattende forregistrering, som Kommissionen har rapporteret om tidligere, har den græske asyltjeneste truffet aftaler med henblik på gennemførelse af en fuldstændig indgivelse af asylansøgninger. Ved udgangen af januar 2017 vil 87 % af de forregistrerede ansøgere være fuldt registreret, og alle vil være registreret i april 2017. Pr. 5. november var 19 260 personer fuldt registreret. Personer, som ikke nåede at blive forregistreret, kan stadig få adgang til asylproceduren ved at anmode om en aftale via Skype-systemet. Den græske asyltjenestes kapacitet til registrering af ansøgninger fra nationaliteter, der er berettiget til omfordeling, er 175 pr. dag. I alt beskæftiger omfordelingsenheden i Athen for øjeblikket 75 personer, hvilket på tilfredsstillende vis opfylder omfordelingsprocessens behov. De regionale kontorer i Thessaloniki og Alexandroupoli behandler også omfordelingssager. EASO støtter registreringsprocessen både med sagkyndige, der udfører registrering sammen med den græske asyltjenestes personale, og med sagkyndige, der skal sørge for aflastning. EASO's team vedrørende fælles registrering består af otte eksperter i Thessaloniki og tre eksperter i Alexandroupoli, og EASO's team vedrørende aflastning består af fire eksperter i Athen, pr. 5. december. Forskellen mellem antallet af omfordelingsanmodninger, der er indgivet af Grækenland, og medlemsstaternes godkendelser er blevet lidt mindre i løbet af rapporteringsperioden (Grækenland indsendte ca. 1 508 anmodninger mellem den 4. november og den 5. december, men fik kun 1 296 svar). Forskellen er dog endnu større mellem antallet af registreringer hos den græske asyltjeneste og det samlede antal tilsagn (i samme periode registrerede Grækenland 2 815 omfordelingsanmodninger, mens antallet af ekstra tilsagn var 1 431). I alt havde Grækenland den 5. december registreret 19 260 ansøgninger, mens det samlede antal tilsagn var på 12 676). Sikring af flere og mere håndfaste tilsagn og fremskyndelse af omfordelingsproceduren (navnlig afkortelse af svartiden) bliver en prioritet for at undgå en ikkebæredygtig akkumulering af sager. Tiltag, der skal forbedre modtagelseskapaciteten i Grækenland: Pr. 5. december var den samlede modtagelseskapacitet i Grækenland på 71 539 pladser fordelt på midlertidige og permanente modtagelsesfaciliteter på fastlandet – både til irregulære migranter og personer med potentielt behov for international beskyttelse, som har givet udtryk for, at de vil indgive asylansøgninger eller allerede har gjort det. Ifølge oplysninger fra de græske myndigheder skønnes den planlagte samlede kapacitet for 40 permanente centre på fastlandet at være på ca. 33 186 pladser. Pr. 5. december var desuden kun ét af de tre omfordelingscentre, som de græske myndigheder havde forpligtet sig til at etablere (Lagadikia), klart med 960 pladser. På grund af de forværrede vejrforhold i det nordlige Grækenland og den omstændighed, at lokaliteterne endnu ikke er blevet gjort vinterklare, udnyttes kun under halvdelen af dets officielle kapacitet. Stedets belægningsgrad forventes at nå op på dets officielle kapacitet inden årets udgang. Hvad angår de sidste to centre, har de græske myndigheder endnu ikke udpeget passende steder. UNHCR og de græske myndigheder drøfter for øjeblikket udpegning af flere steder, hvor der kan opføres særlige omfordelingscentre, navnlig et omfordelingscenter i Attikaregionen med kapacitet til 3 000 personer. Som nævnt i de foregående rapporter opfordrer Kommissionen indtrængende Grækenland til at udpege disse steder så hurtigt som muligt for at undgå flaskehalsproblemer ved gennemførelsen af de sidste faser af omfordelingen efter den meget omfattende forregistrering og skabe mulighed for omkostningseffektivitet i omfordelingsprocessen. Italien

Tiltag, der skal øge hotspotcentrenes antal og gøre dem 100 % operationelle: Den 24. november 2016 oversteg antallet af migranter, der var ankommet til Italien siden den 1. januar 2016, det samlede antal personer, der ankom i rekordåret 2014 (170 100 ankomne migranter – det hidtil største antal). Dette har ført til et konstant pres på de fire operationelle hotspotcentre (Pozzallo, Lampedusa, Trapani og Taranto), hvis kapacitet på 1 600 pladser ikke er tilstrækkelig. To tredjedele af ankomsterne finder nu sted i fuldt udstyrede hotspotcentre og i seks yderligere ankomsthavne i overensstemmelse med standardprocedurerne for hotspotcentre. Italien bør fremskynde åbningen af allerede bebudede yderligere hotspotcentre og opgraderingen af andre ankomsthavne. De seks yderligere ankomsthavne, hvor standardprocedurerne for hotspotcentre finder anvendelse, kunne blive fuldt udstyrede hotspotcentre, når der er udført visse arbejder, navnlig for at sikre passende modtagelsesstrukturer. Desuden har de italienske myndigheder givet udtryk for, at de snart agter at anvende standardprocedurerne for hotspotcentre ved de sydligste italienske ankomsthavne. Med henblik herpå er der blevet rundsendt en skrivelse med instrukser til alle præfekturer og politimyndigheder. Som nævnt i den foregående rapport bør der på grund af det voksende antal uledsagede mindreårige, der ankommer til italienske havne, etableres særlige områder og ydes særlig bistand i alle hotspotcentre, og overførsler til faciliteter til indledende og efterfølgende modtagelse bør ske hurtigst muligt. Migranters sager bør desuden behandles så hurtigt som muligt og inden for højst 72 timer. Tiltag, der skal forbedre koordineringen: Det seneste møde i den gruppe, der fører tilsyn med gennemførelsen af standardprocedurerne for hotspotcentre, blev afholdt den 14. november 2016. En afgørelse om et eventuelt bilag om mindreårige til standardprocedurerne for hotspotcentre blev udsat, mens indenrigsministeriet afklarer, om den retlige situation gør det muligt at overføre (uledsagede) mindreårige til hotspotcentrene. Under alle omstændigheder vil ændringer af standardprocedurerne for hotspotcentre kun blive vedtaget, når anvendelsen af de nuværende standardprocedurer for hotspotcentre er blevet formelt udvidet til at gælde for alle modtagelseshavne i det sydlige Italien. For bedre at kunne spore mulige svagheder og styrker i hotspotcentrene og på ankomststederne, vil gruppens overvågningsaktiviteter blive intensiveret. Med henblik herpå vil en formular, der er blevet foreslået af Kommissionens team i Italien, og som allerede er blevet anvendt af IOM og UNHCR i forbindelse med deres aktiviteter, tjene som udgangspunkt. Der er ikke truffet nogen afgørelse om yderligere uddannelsesaktiviteter vedrørende standardprocedurer for hotspotcentre, herunder om specifik uddannelse, der involverer Agenturet for Grundlæggende Rettigheder. Gruppen formodes at holde møde to gange inden årets udgang. Med hensyn til omfordeling blev der på de lokale forbindelsesofficerers møde den 25. november 2016 sat ny gang i processen med regelmæssige multilaterale koordineringsmøder i Italien, og de ordninger, der er aftalt mellem de italienske myndigheder og Europol om yderligere, ekstraordinære sikkerhedskontroller, blev drøftet. Disse er også afspejlet i den omfordelingsprotokol for Italien, der skal rundsendes til EU-medlemsstaterne, de associerede lande og andre partnere for at præcisere processen og gøre den fuldt gennemsigtig for alle interessenter. Tiltag, der skal nedsætte svartiden i forbindelse med omfordelingsanmodninger: Som følge af aftalen om de yderligere, ekstraordinære sikkerhedskontroller, der er blevet formaliseret af det italienske indenrigsministerium og Europol med støtte fra Kommissionen, har ordningerne siden den 1. december 2016 været operationelle for medlemsstater, der deltager i omfordelingen, idet de kan anmode Europol om sådanne kontroller, forudsat at de er behørigt begrundede og i overensstemmelse med Europols mandat. Tiltag, der skal imødegå udfordringer vedrørende omfordeling af sårbare ansøgere og uledsagede mindreårige: Der er endnu ikke blevet omfordelt nogen uledsagede mindreårige, som rejser alene, fra Italien (kun ét barn, der var blevet adskilt fra sine forældre, blev omfordelt til Nederlandene). Påbegyndelsen af omfordelingen af uledsagede mindreårige har høj prioritet, da omkring 4 300 uledsagede mindreårige (primært fra Eritrea), der potentielt er berettiget til omfordeling, er ankommet til italienske havne siden begyndelsen af 2016. I betragtning af visse medlemsstaters tilsagn om at modtage ansøgninger om omfordeling af uledsagede mindreårige samarbejder Kommissionen med de italienske myndigheder med henblik på at præcisere procedurerne, navnlig vedrørende den rolle, som værger og retlige myndigheder spiller i Italien, og muliggøre omfordeling af uledsagede mindreårige. For at fremskynde og forenkle disse procedurer vil de italienske myndigheder også oprette et særligt omfordelingscenter for uledsagede mindreårige. Som følge af disse præciseringer forventer Kommissionen, at omfordelingerne vil begynde at ske hurtigt. Foranstaltninger, der skal begrænse sekundære bevægelser: Som led i de foranstaltninger, der gennemføres af de italienske myndigheder for at begrænse sekundære bevægelser, overfører det italienske politi fortsat jævnligt migranter, som på irregulær vis er rejst fra landets sydlige til dets nordlige del, tilbage til modtagelsesfaciliteterne i det sydlige Italien. Som anført ovenfor har EASO intensiveret aktiviteterne hos den mobile enhed, der foretager registrering i forbindelse med omfordeling i forskellige områder, hvor kandidater til omfordeling indlogeres (på basis af behov anført af de italienske myndigheder) uden for registreringscentre. De irregulære migranters tilstedeværelse og bevægelser på italiensk område bør overvåges nøje, og irregulære sekundære bevægelser forebygges. Vigtigste anbefalinger til Italien og Grækenland Senest i december 2016 bør Italien afslutte de procedurer, der skal muliggøre omfordeling af uledsagede mindreårige og yderligere øge hotspotcentrenes kapacitet. Senest i januar 2017: obør Grækenland udpege et egnet omfordelingssted i Attikaregionen med kapacitet til 3 000 personer obør Italien øge personalet i Dublinenheden, så den bliver i stand til at registrere 1 000 omfordelingsansøgninger pr. måned, gennemføre den første omfordeling af uledsagede mindreårige og oprette omfordelingscentret for uledsagede mindreårige. Senest i april 2017 bør Italien øge personalet i Dublinenheden, så den bliver i stand til at registrere 1 500 omfordelingsansøgninger pr. måned. 2.4Kommissionens og EU-agenturernes tiltag

Europa-Kommissionen De vigtigste aktiviteter, der er blevet gennemført af Kommissionen, er blevet fremhævet i hele rapporten, herunder opfølgende drøftelser i Grækenland og Italien på de regelmæssige møder mellem forbindelsesofficererne, som Kommissionen tilrettelægger. Kommissionen har løbende ydet støtte til Italien og Grækenland lokalt fra dag til dag og har hjulpet med koordinering blandt forskellige berørte parter og bistået de græske og italienske myndigheder med at udpege flaskehalse, finde løsninger på udfordringer i tæt samarbejde med alle interessenter og udarbejde specifikke procedurer. Som led i denne støtte har Kommissionen fremmet indgåelsen af de aftaler mellem Italien og Europol, der er beskrevet ovenfor, om yderligere, ekstraordinære sikkerhedskontroller – en af de vigtigste flaskehalse, som har forsinket omfordelingerne fra Italien. Derudover registrerer Kommissionen nu god praksis for at forbedre den information, der tilvejebringes i forbindelse med omfordelingsproceduren, herunder information inden afrejsen og kulturorientering, med henblik på bedre at håndtere forventningerne og således undgå sekundære bevægelser eller forsvinden fra proceduren og yderligere opbygge ansøgernes tillid til omfordelingsordningen. Dette spørgsmål bør drøftes yderligere på særlige møder mellem forbindelsesofficererne i Grækenland (december 2016) og Italien (januar 2017). Som led i tilsynet med gennemførelsen af Rådets afgørelser om omfordeling har Kommissionen givet udtryk for bekymring over for de medlemsstater, der er kommet bagud med opfyldelsen af Rådets afgørelser, og det vil den også gøre fremover, hvis det er påkrævet. Kommissionen har for nylig sendt skrivelser til medlemsstaterne for at minde dem om deres forpligtelser efter rådsafgørelserne om omfordeling. Hvis der ikke gøres konkrete fremskridt i de kommende måneder, vil Kommissionen ikke tøve med at gøre brug af sine beføjelser i henhold til traktaterne. Den finansiering af omfordeling, der stilles til rådighed for Italien og Grækenland gennem deres respektive nationale programmer under Asyl-, Migrations- og Integrationsfonden (AMIF), navnlig engangsbeløbet på 500 EUR, der tildeles for hver person, der faktisk omfordeles, kan også anvendes for personer, der omfordeles til de associerede lande, hvis disse omfordelinger finder sted i henhold til Rådets afgørelse 2015/1523 eller Rådets afgørelse 2015/1601. Da den nuværende delegeringsaftale udløber den 31. december 2016, indledte Kommissionen drøftelser med UNHCR om forlængelse af ordningen i 2017 på grundlag af en opdateret vurdering af Grækenlands modtagelsesbehov. Det Europæiske Asylstøttekontor Tiltag, der skal sætte fart i omfordelingsprocessen og øge registreringskapaciteten i Grækenland og Italien: Der er udsendt eksperter for at varetage en række funktioner. I Grækenland er der for øjeblikket 11 sagkyndige, som støtter registreringsprocessen direkte gennem fælles sagsbehandling i Thessaloniki og Alexandroupoli. EASO har endvidere udsendt tre sagkyndige til informationsformidling i Athen og to i Thessaloniki. EASO forvalter også aflastningsenheden til støtte for registreringsproceduren med fire sagkyndige i Athen og atter to til støtte for Dublinenheden. Som nævnt ovenfor har EASO som følge af forregistreringen spredt sin støtte til omfordelingsproceduren og inddraget flere eksperter på områderne eksklusionsindikatorer, Dublinforordningen, familieenhed og dokumentfalsk samt erfarne registreringseksperter. Den 21. november 2016 holdt EASO et indledende møde i Athen med den græske asyltjeneste og det græske politi om implementeringen af matchningsværktøjet. En første brugbar grænseflade af matchningsværktøjet forventes at være klar i begyndelsen af februar 2017. I Italien har EASO for øjeblikket udsendt 50 ud af de 74 sagkyndige, som medlemsstaterne og de associerede lande har anmodet om: 13 i hotspotcentrene, 10 i to mobile team (der er placeret i Rom og Catania), 10 i registreringscentre, 6 i den mobile enhed, der foretager registrering, og 11 i Dublinenheden i Rom. EASO har også udsendt 48 kulturformidlere (for arabisk, tigrinsk og kurdisk) til støtte for omfordelingsprocessen (pr. 5. december var der udsendt 42 kulturformidlere lokalt). I rapporteringsperioden har EASO intensiveret aktiviteterne hos den mobile enhed, der foretager registrering i forbindelse med omfordeling, på forskellige steder, hvor kandidater til omfordeling indlogeres (på basis af behov udpeget af de italienske myndigheder) uden for registreringscentre. Den mobile enhed understøtter desuden de lokale politimyndigheder ved at styrke politifolkenes kapacitet med hensyn til selv at foretage registreringer. EASO arbejder desuden på at sikre hensigtsmæssige og effektive arbejdsforhold i de brændpunkter, hvor dets enheder opererer. Der er installeret fem mobile kontorer (containere) ved en række af brændpunkterne og centrene (et i brændpunktet Trapani og to ved henholdsvis Villa Sikania og Bari) og endnu et kontor vil blive etableret i havnen i Augusta, hvor mange migranter ankommer til. Desuden er der stillet teknisk udstyr (computere) til rådighed for de italienske myndigheder for at understøtte arbejdet med omfordeling (der er blevet stillet fem arbejdsstationer til rådighed i hvert registreringscenter og hos politimyndigheden i Rom, og yderligere 20 vil blive etableret hos Dublinenheden, når der er indhentet en intern sikkerhedstilladelse til at opkoble dem til det nuværende system).

I overensstemmelse med Det Europæiske Råds konklusioner af 20. oktober 2016 har EASO udarbejdet en handlingsplan med henblik på at gøre asylindsatspuljen fuldt operationel og lette medlemsstaternes udpegelse af sagkyndige, bl.a. ved at tilbyde et introduktionsuddannelsesprogram for mindre erfarne eksperter, der skal udsendes til Grækenland, og gøre det muligt at udsende sagkyndige, der ikke er fastansatte medarbejdere i de deltagende staters offentlige forvaltning. Vigtigste anbefalinger til EU-agenturer og gennemførelsespartnere EASO bør fortsætte sit arbejde med at gøre asylindsatspuljen operationel og fortsat arbejde tæt sammen med Kommissionen om at forbedre informationsformidlingen (herunder produktion af særlige videoer for udvalgte medlemsstater senest i januar 2017). Senest i februar 2017 bør EASO sikre, at den første brugbare grænseflade af matchningsværktøjet er klar. Senest i januar 2017 bør UNHCR fortsat arbejde på gradvist at nå op på en belægningsgrad tæt på 100 %. Senest i februar 2017 bør IOM øge sin kapacitet, så den matcher målet om at omfordele 1 500 personer pr. måned fra Italien og 3 000 personer pr. måned fra Grækenland. 3Genbosætning På grundlag af oplysninger fra de deltagende stater er over halvdelen af de 22 504 genbosætninger, der var aftalt i konklusionerne af 20. juli 2015, blevet afsluttet halvvejs i gennemførelsen af genbosætningsordningen. Pr. 5. december 2016 var 13 887 personer blevet genbosat i 21 stater, der deltager i denne ordning (Østrig, Belgien, Den Tjekkiske Republik, Danmark, Estland, Finland, Frankrig, Tyskland, Island, Irland, Italien, Letland, Liechtenstein, Litauen, Nederlandene, Norge, Portugal, Spanien, Sverige, Schweiz og Det Forenede Kongerige). Sverige, Det Forenede Kongerige og Finland samt de associerede stater Schweiz, Liechtenstein og Island har allerede opfyldt deres tilsagn. Et flertal af de stater, der deltager i ordningen, meddelte, at deres genbosætningsindsats primært, men ikke udelukkende, var rettet mod syrere, der opholdt sig i Jordan, Libanon og Tyrkiet. Dette omfatter medlemsstaternes indsats for at genbosætte syrere fra Tyrkiet som aftalt i EU's og Tyrkiets erklæring af 18. marts. Antallet af genbosætninger fra Tyrkiet stiger fortsat i takt med, at medlemsstaterne vurderer de sager, der henvises til dem fra Tyrkiet via UNHCR. Desuden forbereder en række medlemsstater genbosætningsforanstaltninger samt tjenesterejser til Tyrkiet for at interviewe kandidater, der ønsker genbosætning. De tyrkiske myndigheder arbejder på de næste lister over 3 000 kandidater, som skal fremlægges i december. Siden den 4. april 2016 er 2 761 syrere blevet genbosat fra Tyrkiet som omhandlet i genbosætningsdelen af 1:1-ordningen i EU's og Tyrkiets erklæring. Derudover er 340 personer blevet godkendt, og de venter nu på at blive genbosat. Alt i alt er 544 personer blevet genbosat inden for rammerne af denne ordning siden den sidste rapport, hvilket er et tempo i genbosættelserne svarende til tempoet i de foregående måneder (506 i oktober, 431 i september og 418 i august), og det resterende antal tilsagn er på 10 889. Der har hidtil også fundet genbosætninger sted efter 1:1-ordningen i Belgien, Estland, Finland, Frankrig, Tyskland, Italien, Letland, Litauen, Luxembourg, Nederlandene, Norge, Portugal, Spanien og Sverige. Som tidligere oplyst er Rådets afgørelse (EU) 2016/1754 om ændring af anden rådsafgørelse om omfordeling blevet vedtaget. Ændringen gør det muligt for medlemsstaterne at opfylde deres respektive forpligtelser inden for rammerne af tildelingen af 54 000 asylansøgere, enten gennem omfordeling eller lovlig indrejse af syriske statsborgere i Tyrkiet. Ændringen kræver ændring af de nationale programmer under AMIF. Som en direkte opfølgning af vedtagelsen af Rådets afgørelse (EU) 2016/1754 og som led i processen med at ændre de nationale programmer under AMIF har Kommissionen modtaget de første tilkendegivelser fra medlemsstaterne om antallet af syrere i Tyrkiet, som medlemsstaterne planlægger at give lovlig indrejse efter denne afgørelse. På grundlag af disse tilkendegivelser planlægger medlemsstaterne at give ca. 33 000 syrere lovlig indrejse fra Tyrkiet. Medlovgiverne er for øjeblikket i færd med at gennemgå Kommissionens forslag til forordning om indførelse af en EU-genbosætningsramme, som blev vedtaget den 13. juli 2016. 4Det videre forløb Stats- og regeringscheferne har gentagne gange erkendt det akutte behov for at rette op på migrationssituationen i Europa og opfordret til en yderligere indsats for at fremskynde gennemførelsen af omfordelingsordningen som et vigtigt udtryk for solidaritet med medlemsstaterne i frontlinjen. I oktober fremhævede Det Europæiske Råd endnu en gang behovet for, at medlemsstaterne intensiverer deres indsats yderligere for at sætte skub i omfordelingen.